Olih: IDG Trinandita
Ring parikrama kahuripan wargi ring Bali akéh pisan wénten bebaos sané kejantenan. Sané medaging tetuek sané patut dados uratian. Minabang indiké puniki wantah madaging gegonjakan sané taler madaging pidadab becik nyelehin parikrama warginé. Pinaka conto yéning telatarang ritakala maosang jatma nénten karesep antuk napi sané sampun kasobyahang punika kabaos "Buka siap sambehin injin"
Pastika majanten yéning siap sambehin injin sinah jagi kilang-kileng. Mapan injin warnané selem turmaning siap punika nénten biasa nede sané mewarna selem punika. Yéning jijih utawi beras sambehin sinah jagi katoltol ngantos telas. Wénten taler bebaos sekadi "aduk sere aji kéténg" bebaos puniki nguningayang pariindikan jatmané sané maparisolah néntén becik adiri ngawinang abanjar kasengguh nénten becik, utawi maosang jatma sané sampun becik pidadab ipun sakémawon sangkaning kaiwangan ipun sané akidik mawinan kabecikan solah utawi pidadab ipun sané becik punika dados ical tan kasambat malih. Bebaos puniki sekadi mapiungu ring jatma sami sumangdané setata mapikayun sadurungé maparilaksana. Ring ajah agama Hindu sumangdané jatmané ngemargiang Tri Kaya Parisudha.
Taler wénten bebaos sekadi "liep-liep lipi gadang" Yéning uratiang bebaos sekadi puniki rumasa baud pisan mapan jatmané sampun nyaihang solah i manusa ring beburon mapan sané uning liep-liep punika wantah i manusa kemanten. Sakémawon bebaos puniki mapiteges sekadi jatmané sané pekantenané luwih utawi becik sakémawon maduwé manah sané kawon. Sekadi lelipi gadang pacang nyotot tur nyimbuh. Bebaos puniki sering katuju ring jatmané sané medaya corah ring kahuripan.
Bebaos selantur nyané sané sering kapireng sekadi "nyongkokin tain kebo". Yéning artiang taler baud pisan. Mapan ring kahuripan puniki yéning tain kebo jongkokin sinah sekadi nénten maduwé pekaryan. Bebaos puniki wantah katuju ring jatmané sané ngangkenin druwén utawi gelah anak lén. Ngankenin pekardin jatma tiosan. Parilaksane sekadi punika pateh sekadi "angkaban barong somi". Maartos sekadi jatmané sané akéh munyi utawi ortané sakéwala nénten mabukti napi sané kaucap. Yéning barong melakar somi pastika pakantenané abra, mawibawa sakémawon keni toya kémanten sinah dados lépek lan berek tan pa guna. Wénten taler bebaos "buka kebo mabalih gong". Bebaos puniki katuju ring jatmané sané bengong tan uning napi. Yéning uratiang ritakala wénten gong masuara wantah pastika kébo sané wénten jagi bengong. Indik puniki mejanten pisan. Artos nyané pateh ring bebaos sane kawedar ring ajeng "buka siap sambehin injin"
Sami bebaos sané kawedar ring ajeng ring Basa Bali kebaos sesonggan utawi sesenggak. Sesonggan utawi sesenggak punika sekadi pelambang kahanan kalih polah jatmané sané kaimbangang ring kahanan kalih polah barang lan buron. Sesonggan punika maduwé arti sujati wantah arti krunan ipun sané sujati, arti paribasa wantah arti lambang wiadin kahanan, lan arti pangumpama wantah ngaryanang satua bawak-bawak sané anut ring polah kalih kahanan sesonggan punika. Sesenggak kadulurin antuk kruna buka. Sekadi bebaos sané sampun kawedar ring ajeng. Makasami parikrama jatmané kacihnayang ring kawentenan basa basita puniki. Sami puniki patut kauratiang lan kauningin warginé. Sumangdané tan kasengguh "Buka siap sambehin injin". Ring Basa Basita druwén iraga sareng sami.
Subscribe to: Post Comments ( Atom )
ban_Latn ban_Latn ban_Latn ban_Latn ban_Latn ban_Latn eng_Latn